
Fotogrammetria mobiltelefonkból álló hálózat segítségével

A fotogrammetria egy olyan “3D szkennelési” eljárás, mely során egy tárgyról számos szögből készített képből egy számítógépes algoritmus számolja ki a 3D modellt. Egyik legnagyobb előnye, hogy nem igényel speciális eszközöket, egyetlen fényképezőgéppel körbefotózva a tárgyat is pontos és nagy felbontású modellek alkothatók. A módszer egyik limitációja, hogy csak teljesen mozdulatlan célpontokkal kivitelezhető, hiszen a képek elkészítése több percet is igénybe vehet.
Célul tűztem ki, hogy mobiltelefonokat rendszerbe fogva elkészítsek egy kamera hálózatot, amelynek képeiből lehetséges a 3D rekonstrukció.
Az Android specifikációkra alapozva terveztem egy vezérlő elektronikát, mely emulálja a headsetből érkező jelet. 3D nyomtatással elkészítettem egy keretet a mobiltelefonoknak.
A rendszer egyik távlati felhasználása sérülések gyors és automatikus dokumentációja. A négy telefonból álló hálózattal sikerült nagy felbontású 3D modelleket készítenem hámfosztásos és égési sérülésekről.



